छेड़छाड़ की शिकायत पर विधायक बोले-प्रोपोज ही किया रेप तो नहीं कर दिया, बैठकर बात कर लो

होशियारपुर. यहां एक लड़की के साथ छेड़खानी और शारीरिक संबंध के लिए दबाव बनाए जाने के मामले में विधायक पर गैर जिम्मेदार समझाईश देने का आरोप है। पीड़िता के परिजनों का आरोप है कि कांग्रेस विधायक संगत सिंह गिलजियां से इस बारे में शिकायत की गई तो उन्होंने कहा कि आरोपी ने प्रोपोज ही तो किया है, रेप तो नहीं कर दिया। आपस में बैठकर बातचीत से मामला सुलझा लो।

मामला होशियारपुर जिले के एक गांव का है। पुलिस को दिए शिकायती पत्र में रेशमा मुगल (बदला नाम) ने पुलिस को दिए शिकायती पत्र में बताया कि वह पहले कांग्रेस नेता पवन भल्ला के टांडा स्थित ड्राइविंग स्कूल गाड़ी चलाने का प्रशिक्षण ले रही थी। इस दौरान भल्ला मुझे बार-बार शारीरिक संबंध बनाने के लिए दबाव बनाने लगा। रविवार सुबह मैं जालंधर जाने के लिए टांडा पहुंची थी तभी भल्ला वहां पहुंच गया और परेशान करने लगा। मैंने उसी समय पिता को फोन कर घटना के बारे में बताया।

कुछ समय बाद वह मौके पर पहुंच गए और पवन को पीटते हुए सरां पुलिस चौकी ले गए। पुलिस ने हमारी बात सुनी नहीं और पिता को हथकड़ी लगाकर चौकी में बिठा लिया। मैंने तुरंत उड़मुड़ के कांग्रेसी विधायक संगत सिंह गिलजियां को फोन कर घटना की जानकारी दी तो उन्होंने मदद की बजाय कहा कि भल्ला ने तुझे छेड़ा ही है, रेप तो नहीं कर दिया। कोई बात नहीं, बातचीत से मामला सुलझा लो।

तूं आस्ट्रेलिया चल, मैं उत्थे वी पहुंज जावांगा : पीड़ित लड़की ने बताया कि वह ऑस्ट्रेलिया जाना चाहती है। इसके लिए उसकी ओर से वीजा के लिए आवेदन भी किया गया है। लड़की ने आरोप लगाया कि जब इस बारे में कांग्रेसी नेता पवन भल्ला को पता चला तो उसने कहा कि तूं आस्ट्रेलिया चल, मैं उत्थे वी पहुंज जावांगा और तेरे साथ ही रहूंगा।

पीड़िता ने कहा कि मैंने बार-बार पवन भल्ला से कहा कि मैं उसके साथ कोई भी रिश्ता नहीं बनाना चाहती, लेकिन वह नहीं माना। दूसरी ओर कथित आरोपी कांग्रेस नेता पवन भल्ला का कहना है कि वह लड़की को ड्राइविंग सिखाता था। उसके साथ कोई छेड़छाड़ नहीं की। सारे आरोप झूठे हैं। लड़की के पिता और उसके साथियों ने उस पर जानलेवा हमला किया है।



